ערן צור
ביוגרפיה > קריירת סולו

אחרי "עיוור בלב ים", יצא צור לסיבוב הופעות מיוחד בשם "מים גנובים". רוב ההופעות נוגנו בצמד - צור על גיטרה בס וגיטרה אקוסטית, ומסנר בצ'לו וקלידים. הצליל המינימליסטי עזר לצור להבליט את הטקסטים המיוחדים שלו, וחרף ההרכב יוצא הדופן, ההופעות זכו להצלחה מפתיעה ונמשכו לאורך שנים רבות כשהן מתעדכנות בשירים חדשים של צור.
אלבומו הבא, "אתה חברה שלי" שיצא ב-1997, היה משיריה של המשוררת יונה וולך. האלבום היה מבוסס על הופעה בפסטיבל "נקסט" למוזיקה אלטרנטיבית והתארחו בו קורין אלאל, רונה קינן ודנה אינטרנשיונל. מתוך האלבום הצליח בעיקר הביצוע המחודש לשיר "שיר קדמשנתי (סקס אחר)" עם דנה אינטרנשיונל.
ב-1998 חידש צור את השיר "עד סוף הקיץ" של אלי מגן לפרויקט "עבודה עברית".
ב-2000, יצא אלבומו השלישי של צור, "תכלית בתחתית". בין להיטי האלבום: "הוא והיא", "בלילות של ירח מלא" ו"תכלת בתחתית". פרט ליובל מסנר שותפו בהקלטת האלבום קורין אלאל, רונה קינן, אפרת בן צור, אהוד בנאי, שלומי ברכה ועידן רייכל.
ביום הזיכרון לחללי מערכות ישראל ב-2001 ביצע צור שיר שהלחין למילותיו של שאול שלו "גבי תמתי" לתוכנית "לחיות את עצמם" בגלי צה"ל. באוגוסט אותה שנה יצא אלבום האוסף הראשון של צור, כשמו של אחד משיריה של "כרמלה גרוס ואגנר": "פרפרי תעתוע". נכללו בו שירים של צור מימי "כרמלה גרוס ואגנר", שירים בעיבודים חדשים וגרסה של צור ל"נימפה", אותו כתב במקור לאלבום הסולו הראשון של ברי סחרוף (שהלחין את השיר), "הכל או כלום" מ-1991.
ב-2002 כתב מוזיקה למחזה "ילדים רעים" של עדנה מזי"א. ב-2003 יצאו צור, אלונה דניאל ויובל מסנר, במופע משותף בשם "רביעיית מסנר". במופע הם שרו גרסאות מלודיות לשיריהם המשותפים מימי "טאטו" ולשירים מקריירות הסולו שלהם. המופע תועד באלבום שיצא ב-2004. בקיץ אותה שנה פרסם צור את ספרו הראשון, ספר הפרוזה "בית אשמן", בהוצאת כתר.
ב-2006 יצא האלבום "חותך בחתך הזהב", מתוכו הצליח "כן לציפור". האלבום מכיל 12 שירים שנכתבו על ידי צור, מלבד שלושה שהלחין צור למילותיהם של ענבל פרלמוטר, יהושוע סובול ונעים עריידי. חלק מהשירים באלבום הולחנו על ידי יובל מסנר. במהדורה המיוחדת שיצאה זמן קצר לאחר מכן, נכלל דיסק בונוס שהוקלט בשיתוף להקת "בונא מיוזיק", ובו 5 שירים בגרסאות רמיקס וחידוש ל"רטוב וחם".
החל מ-2007, במסגרת הופעות "יוזמת בית הילל", החל צור להופיע עם הפייטן הרב דוד מנחם והמוזיקאי אלעד גבאי. במופע היחיד מסוגו, ביצע צור את הפיוטים, ומנחם - את שיריו של צור.
ב-2008 כתב פסקול מוזיקלי לסרט התיעודי "כוסות רוח לאבא", של הבמאית טליה פינקל.
ב-2009 העלה מחדש את המופע "אתה חברה שלי", כשהפעם שרים ומנגנים איתו אלי אברמוב ויסמין אבן (צור התארח באלבומה "לחשים").
בפברואר 2010 הוציא צור בחברת "התו השמיני" את האלבום "כל מה שאנושי", ממנו הצליחו במיוחד: "בעין הסערה" ו"בחוץ". האלבום מכיל 14 שירים שהולחנו על ידי צור, כשלחלק מהלחנים שותף יובל מסנר. רוב השירים הולחנו למילותיו של צור, והשאר לטקסטים מאת המשוררים יאיר הורביץ, אברהם שלונסקי, והסופר אתגר קרת.
בין השנים 2013-2011 ערך והגיש את תוכנית המוזיקה הלילית "הפרש השחור" ברדיו 88FM. ב-2011 כתב מוזיקה מקורית לסרט נוסף של הבמאית טליה פינקל, "טליה. דייט. קום.", וכן השתתף בתפקיד הגבר בדייט מספר 16.
ב-2011 זכה צור יחד עם המלחין מוני אמריליו בפרס לשירה עברית על שם נתן יונתן לשנת התשע"א. הפרס על מצוינות בתחום החיבור בין מוזיקה לשירי משוררים מוענק ליוצרים - הפועלים לשימור שירי משוררים, ולהנצחת הזמר העברי.
ב-2013 זכה צור בפרס ע"ש מאיר אריאל ליצירתיות בשפה העברית שהוענק לו במעמד ראש הממשלה. באותה שנה הוציא אלבום בשם "ערן צור ואנסמבל מיתר" שכלל עיבודים מחודשים לשיריו המוכרים, בליווי התזמורת הקלאסית "אנסמבל מיתר".
בספטמבר 2016 הוציא צור את אלבומו "המסלול המואר" בהפקתו המוזיקלית של עופר מאירי, מתוכו הצליח שיר הנושא. ב-2020 השתתף בסרטה של קרן ידעיה "מאמי".
ב-2021 הקים את הלהקה "טריפולי" בשיתוף עם שלומי ברכה ודני מקוב.
צור משמש כמורה בבית הספר רימון שבו גם למד.
ב-22 בדצמבר 2024 הוציא צור את "תגלי לי" שיר ראשון מתוך אלבום סולו חדש בשם "סימנים מקדימים" שמיועד לצאת ב-18 בפברואר 2025 ובין המשתתפים בו יהיו קורין אלאל, רונה קינן, יוסי מזרחי, דני מקוב ואורי פרוסט. ב-7 בינואר 2025, צור שחרר שיר בשם "כל זה היה נכון", שיר נוסף מתוך האלבום המבוסס על אווירת המועדונים, עם צבעים ומקצבים אלקטרוניים, ומציג טקסט שנכתב כמכתב אהבה אירוטי. השראת השיר מגיעה מסיפור על תא טלפון ביפן שבו אנשים מדברים עם קרוביהם שנפטרו, אך צור מצא נחמה באדם אחר שהופיע ושימח אותו.